钦定古今图书集成/历象汇编/乾象典/第033卷 > 明章潢图书编 > 《寅宾出日赋》〈以大明在天恒以时授为韵〉独孤授
## 钦定古今图书集成/历象汇编/乾象典/第033卷 > 明章潢图书编 > 《寅宾出日赋》〈以大明在天恒以时授为韵〉独孤授

“古先哲王，允釐内外，虽庶政之咸叙，在司天而为大。
所以叶乎上下，所以察乎交会。其职废而时令则乖，
其职修而黎人永赖。岁既阳止，春风作矣，惟时羲仲，
奉若大纪。候旸谷之初升，揆农功之当起。寅宾克展，
守而勿失。耒耜乃修，视其所以，观乎旭日之渐也。丽
苍穹而曜晶，按黄道而徐行。万物发春，仁气良由兹”
始。四方仰照，阳德协于离明；盈缩必循夫晷度，职司
宁阙其将迎？木位值于扶桑，初杲杲以出，土膏润于
南亩。且泽泽其耕，故王者重焉，官不虚授。考之历象，
则象是用贞；准之田农，则农靡𠎝候。惟帝典之明征，
示人有常；惟日官之无改，永代斯在。平秩乎下，以播
百谷；钦若乎上，以刑四海。慎尔有司，惟其敬之是将。
迈景德于太皞，俟神功于女夷。玉烛开耀，金乌效迟，
致人和而岁美，无乱日而废时。况吾君承乾元，化昭
宣，叙三光以著象，乘六龙而御天。经纪不忒，职官维
贤。分命之事举，曲成之道全。观寅宾之出日，端稼穑
兮大田。愿聆舜弦，歌唐年。因末光之可就，与羲驭而
回旋。